మిచెల్ మార్ష్

మిచెల్ రాస్ మార్ష్ (జననం 1991 అక్టోబరు 20) ఆస్ట్రేలియన్ అంతర్జాతీయ క్రికెటరు. T20లలో ఆస్ట్రేలియా జాతీయ క్రికెట్ జట్టుకు ప్రస్తుత కెప్టెన్. మార్ష్ 2011-12 సీజన్‌లో రంగప్రవేశం చేసాడు. క్రికెట్ మూడు రూపాల్లోనూ ఆస్ట్రేలియాకు ప్రాతినిధ్యం వహిస్తాడు. 2015 క్రికెట్ ప్రపంచ కప్, 2021 T20 ప్రపంచ కప్ గెలిచిన ఆస్ట్రేలియా జట్టులో మార్ష్ సభ్యుడు.

వ్యక్తిగత జీవితం 
మార్ష్, జియోఫ్ మార్ష్ రెండవ కుమారుడు, షాన్ మార్ష్ తమ్ముడు. వీరిద్దరూ ఆస్ట్రేలియా జాతీయ జట్టు కొరకు ఆడారు. అతని సోదరి, మెలిస్సా మార్ష్, ప్రొఫెషనల్ బాస్కెట్‌బాల్ క్రీడాకారిణి. అతను పశ్చిమ ఆస్ట్రేలియాలోని పెర్త్‌లో పెరిగాడు, అక్కడ అతను వెస్లీ కాలేజీలో చదివాడు.

క్రికెట్‌తో పాటు మార్ష్, ప్రతిభావంతుడైన ఆస్ట్రేలియన్ రూల్స్ ఫుట్‌బాల్ ఆటగాడు కూడా. 2008 AFL అండర్ 18 ఛాంపియన్‌షిప్‌లలో వెస్ట్రన్ ఆస్ట్రేలియాకు ప్రాతినిధ్యం వహించాడు.

అంతర్జాతీయ కెరీర్ 
2011 సెప్టెంబరులో, దక్షిణాఫ్రికా పర్యటనకు వెళ్ళిన ఆస్ట్రేలియా ట్వంటీ20 జట్టులో మార్ష్‌ని చేర్చారు.  గాయం కారణంగా బ్రెట్ లీ వైదొలిగిన తర్వాత అతను వన్డే ఇంటర్నేషనల్ జట్టులోకి వచ్చాడు. అతను సిరీస్‌లోని రెండవ T20I మ్యాచ్‌లో ఆస్ట్రేలియా తరపున అద్భుతంగా రంగప్రవేశం చేసాడు. నాలుగు సిక్సర్‌లతో సహా 36 పరుగులు చేశాడు. వాటిలో మూడు ఇన్నింగ్స్ చివరి ఓవర్‌లోనే కొట్టాడు.  2014 ఆగస్టులో, హరారే స్పోర్ట్స్ క్లబ్‌లో జరిగిన ట్రై-సిరీస్‌లో మొదటి మ్యాచ్‌లో జింబాబ్వేపై మార్ష్ 89 పరుగులు చేశాడు. గ్లెన్ మాక్స్‌వెల్‌తో కలిసి నాల్గవ వికెట్‌కు 109 పరుగులు జోడించాడు. ఆరోన్ ఫించ్, జార్జ్ బెయిలీతో కలిసి 47, 33 భాగస్వామ్యాలకు సహకరించాడు.  తర్వాత పోటీలో దక్షిణాఫ్రికాపై 86 పరుగులు చేసి నాటౌట్‌గా నిలిచాడు. 

2014 అక్టోబరు 22న యునైటెడ్ అరబ్ ఎమిరేట్స్‌లో పాకిస్థాన్‌తో జరిగిన మ్యాచ్‌లో ఆస్ట్రేలియా తరపున మార్ష్ తన తొలి టెస్టు మ్యాచ్‌ ఆడాడు 

వన్ డే ఇంటర్నేషనల్ జట్టులో క్రమం తప్పకుండా ఆడుతూ, మార్ష్ 2015 క్రికెట్ ప్రపంచ కప్ సమయంలో ఇంగ్లాండ్‌పై ఐదు వికెట్లు తీశాడు.  2016లో SCG లో భారతదేశానికి వ్యతిరేకంగా తన తొలి వన్‌డే సెంచరీ సాధించాడు. అయితే, దక్షిణాఫ్రికాతో జరిగిన 2016-17 సిరీస్‌లో మొదటి టెస్టు తర్వాత ఆస్ట్రేలియా టెస్టు జట్టు నుండి అతన్ని తొలగించారు. 2017లో భారత్‌తో జరిగిన సిరీస్‌లో తిరిగి జట్టులోకి వచి, రెండు టెస్టుల్లో ఆడాడు. ఆ సంవత్సరం లోనే అతను, 2017–18 యాషెస్ సిరీస్‌లో మూడో మ్యాచ్‌లో పీటర్ హ్యాండ్స్‌కాంబ్ స్థానంలో తన తొలి టెస్టు సెంచరీని సాధించాడు. అతని మొదటి ఇన్నింగ్స్ స్కోరు 181. అతని సోదరుడు షాన్ కెరీర్ బెస్టు స్కోరు 182 కంటే ఇది ఒక తక్కువ.

2018 మార్చిలో, ఆస్ట్రేలియా, దక్షిణాఫ్రికాల మధ్య జరిగిన రెండో టెస్టులో కగిసో రబాడా ఔట్ అయిన తర్వాత బూతులు మాట్లాడినందుకు గాను, మార్ష్‌కు మ్యాచ్ ఫీజులో 20 శాతం జరిమానా, ఒక డీమెరిట్ పాయింటు విధించారు.   మరుసటి నెలలో, అతను 2018-19 సీజన్ కొరకు క్రికెట్ ఆస్ట్రేలియా జాతీయ కాంట్రాక్టు పొందాడు   2019 జూన్లో పాకిస్తాన్‌తో ఆస్ట్రేలియా 2019 క్రికెట్ ప్రపంచ కప్ మ్యాచ్‌కు ముందు మార్కస్ స్టోయినిస్‌కు కవర్‌గా ఎంపికయ్యాడు.  ఆ తర్వాతి నెలలో అతను ఇంగ్లాండ్‌లో 2019 యాషెస్ సిరీస్ కోసం ఆస్ట్రేలియా జట్టులో ఎంపికయ్యాడు, కానీ సిరీస్‌లోని మొదటి నాలుగు టెస్టులకు ఎంపిక కాలేదు.   సిరీస్‌లోని ఐదవది, ఆఖరిదీ అయిన మ్యాచ్‌లో మార్ష్, టెస్టు క్రికెట్‌లో తన మొదటి ఐదు వికెట్ల పంట సాధించాడు. మొదటి ఇన్నింగ్స్‌లో 5/46 తీసుకున్నాడు. కానీ జట్టు ఓటమి పాలైంది.

2019 అక్టోబరులో, టాస్మానియాతో జరిగిన షెఫీల్డ్ షీల్డ్ మ్యాచ్‌లో మార్ష్ ఔట్ అయిన తర్వాత గోడను గుద్దడంతో అతని బౌలింగ్ చేయి విరిగింది. ఫలితంగా, అతను ఆస్ట్రేలియా టెస్టు వేసవి ప్రారంభాన్ని కోల్పోవలసి వచ్చింది.  2020 ఏప్రిల్లో, అతనికి 2020-21 సీజన్‌కు ముందు మళ్లీ సెంట్రల్ కాంట్రాక్ట్ లభించింది.  2020 జూలైలో 26 మంది ఆటగాళ్లతో కూడిన ప్రిలిమినరీ స్క్వాడ్‌లో ఇంగ్లండ్ పర్యటనకు ముందు శిక్షణ ప్రారంభించడానికి ఎంపికయ్యాడు.   ఆగస్ట్‌లో క్రికెట్ ఆస్ట్రేలియా, మ్యాచ్‌లు జరుగుతాయని, మార్ష్‌ను టూరింగ్ పార్టీలో చేర్చుకున్నట్లూ ధృవీకరించింది.  

2021 జూలైలో, వెస్టిండీస్‌లో ఆస్ట్రేలియా పర్యటనలో మొదటి ట్వంటీ 20 అంతర్జాతీయ మ్యాచ్‌లో మార్ష్, 31 బంతుల్లో 51 పరుగులు చేసి, తన తొలి T20I అర్ధ సెంచరీని సాధించాడు.  అతను తన ఫామ్‌ను కొనసాగిస్తూ, తరువాతి మ్యాచ్‌లో మరో అర్ధ సెంచరీని సాధించాడు.  నాల్గవ T20Iలో 75 పరుగులు చేసి, అతని కెరీర్‌లో అత్యుత్తమ T20I బౌలింగ్ గణాంకాలు 3/24 సాధించాడు. 

2021 ఆగస్టులో, 2021 ICC పురుషుల T20 ప్రపంచ కప్ కోసం ఆస్ట్రేలియా జట్టులో మార్ష్ ఎంపికయ్యాడు.  2021 నవంబరు 14 న మార్ష్, 2021 ICC పురుషుల T20 ప్రపంచ కప్‌ను గెలవడానికి ఆస్ట్రేలియాకు సహాయం చేశాడు, ఫైనల్‌లో 77 పరుగులు చేసి ప్లేయర్ ఆఫ్ ది మ్యాచ్‌ని సంపాదించాడు.  మార్ష్ 2023 యాషెస్ టూర్‌కు ఎంపికయ్యాడు.

2023 జూలై 6 న, గాయపడిన ఆల్-రౌండర్ కామెరాన్ గ్రీన్ స్థానంలో హెడింగ్లీలో ఇంగ్లాండ్‌తో జరిగిన 3వ యాషెస్ టెస్టు కోసం మార్ష్‌ని తీసుకున్నారు. మొదటి రోజు లంచ్‌కు కొద్దిసేపటి ముందు 4 వికెట్లకు 85 పరుగుల వద్ద క్రీజులోకి వచ్చిన అతను, తన మూడో టెస్టు సెంచరీ - 118 బంతుల్లో 118 పరుగులు - చేశాడు, ఇందులో 17 ఫోర్లు, 4 సిక్సర్‌లు ఉన్నాయి.  ఇది 2019 తరువాత అతని మొదటి టెస్టు మ్యాచ్ ప్రదర్శన. ఆస్ట్రేలియా వెలుపల మొదటి సెంచరీ. మార్క్ టేలర్ దీనిని మార్ష్ యొక్క అత్యుత్తమ సెంచరీగా అభివర్ణించాడు. మెల్ జోన్స్, ఇన్నింగ్స్‌ గురించి వ్యాఖ్యానిస్తూ, మార్ష్ తిరుగులేని స్వభావాన్ని, క్రీజ్‌లో చూపిన దృఢత్వాన్నీ గుర్తించాడు. 

2023 ఆగస్టు 7న, 2024 ICC పురుషుల T20 ప్రపంచ కప్‌కు శాశ్వత ప్రాతిపదికన నాయకత్వం వహించే అవకాశం ఉన్నందున, దక్షిణాఫ్రికా పర్యటన కోసం T20 జట్టుకు మార్ష్‌ని కెప్టెన్‌గా నియమించారు.

కెరీర్‌లో అత్యుత్తమ ప్రదర్శనలు

మూలాలు 

ఆస్ట్రేలియా క్రికెట్ క్రీడాకారులు
జీవిస్తున్న ప్రజలు
1991 జననాలు